ХьэпцIей хьэлыуэмрэ цIыртI зыщIэлъ къазымрэ
Шхыныгъуэхэм я фестивалу Iуащхьэмахуэ лъапэ щекIуэкIам джылахъстэней пщафIэхэм дунейпсо рекорд зэрыщагъэувамкIэ къыддогуашэ Тэрч щIыналъэм и администрацэм и унафэщI Дадэ МуIэед.
«Къэбэрдей-Балъкъэрыр илъэси 100 щрикъуну махуэм ирихьэлIэу, Iуащхьэмахуэ лъапэ деж, метр 2080-м нэблагъэ лъагапIэм зыщызыубгъуа къуршыщхьэ фестивалым екIурэ ещхьу хэтащ Джылахъстэнейм и лIыкIуэхэри», — щетх Тэрч администрацэм и унафэщIым и инстаграм напэкIуэцIым.
Республикэм щыщ адрей щIыналъэхэм ещхьу, тэрч лIыкIуэхэми зыхуей хуэзауэ зэлъыIуахат лъэпкъым и щэнхабзэмрэ и псэукIэмрэ, абы къыдекIуэкI IэщIагъэхэмрэ гъуазджэмрэ щагъэлъагъуэ пщIантIэр.
ПщэфIыгъэхэм я зэпеуэм Тэрч щIыналъэр хыхьащ джылахъстэней лъэныкъуэр зэрыцIэрыIуэ шхыныгъуитIкIэ.
ЯпэщIыкIэ пщафIэхэм фестивалым къеблэгъахэм ирагъэцIыхуащ хугу хьэжыгъэм къыхэщIыкIа, сыт хуэдэ гуфIэгъуэ Iэнэми тралъхьэ хьэлыуэр.
«Хугу хьэжыгъэмрэ тхъу гъэвэжамрэ гугъуехьышхуэ пылъу къыхащIыкI хьэлыуэр гулъытэ хэха хуащIу ижь-ижьыж лъандэрэ яхъумэ джылахъстэнейм щыщ бзылъхугъэ нэхъыжьхэм, — етх адэкIэ Дадэ МуIэед. — Лъэпкъым къыдекIуэкI ерыскъыхэкIхэм хуэIэзэ, ХьэпцIей къуажэжьым щыщ бзылъхугъэ IэкIуэлъакIуэхэм хьэлыуэр зэращIыр Iуащхьэмахуэ лъапэ къеблэгъа хьэщIэхэм я нэгу щIагъэкIащ.
Дыгъэпсыр зытеджэгукI, зи мэм узыIэпишэ, къэуатышхуэ зыщIэлъ, зи дахагъыр зи IэфIагъым къыкIэрымыху, килограмми 147-рэ зи хьэлъагъ хьэлыуэ тхъуэплъыр пщафIэхэм траубат метр 1,5-рэ зи бгъуагъ Iэнэм. Зэхьэзэхуэр иуха нэужь, хьэлыуэ хуабэр Iуащхьэмахуэ лъапэ къеблэгъахэм Iуагъэхуащ».
ЕтIуанэрей шхыныгъуэу бзылъхугъэ IэкIуэлъакIуэхэм утыку ирахьащ Тэрч лъэныкъуэр зэрыцIэрыIуэ «хьэлIамэ цIыртI зыщIэлъ къазыр». Зы шыуаным къаз тIощI щагъавэри, килограмми 103-рэ зи хьэлъагъ хьэлIамэ цIыртI дыщIагъужащ. Мы етIуанэ дунейпсо рекордыр, уеблэмэ, Гиннес и тхылъым иратхэну загъэхьэзыр.
Дадэ МуIэед фIыщIэ гуапэкIэ захуегъазэ Тэрч щIыналъэр екIурэ ещхьу утыку ихьэн хуэдэу Iуэхум гурэ псэкIэ хэлэжьыхьа псоми.
Чэрим Марианнэ.
